望法華山懷慈上人
作者：王安中
朝代：宋

paragraphs: 我無適俗姿，發興在林嶂。
前身一義墮，好山輸百丈。
永懷住山人，敗毳裹龍象。
頻驅塵外軫，徑抵雲雨上。
道人初怪問，斗絕何從訪。
師居不難尋，天壁愕異狀。
風煙自蕭散，草木更森長。
道人聊復爾，仁者作是想。
重來傍岑翳，眼净人亦王。
虎谿雖不過，鷲嶺聊得望。
遥知師囅然，跛跛又安往。